АҞӘА, ԥхынҷкәын 2 - Sputnik, Асмаҭ Ҵәыџьԥҳа. Урыстәылатәи акруизтә лаинер "Князь Владимир" ԥхынҷкәын 2 асааҭ 9:40 рзы Аҟәатәи амшынтә баӷәаза иадгылеит ҳәа аалыцҳауеит Sputnik Аԥсны акорреспондент аҭыԥ аҟынтәи.
Алаинер иаԥылеит аҳазалхратә хылаԥшратә маҵзура, Аԥсны амшынтә ӷбарныҟәара аусбарҭа рхаҭарнакцәагьы. Иазыԥшуп атәыла ахада Рауль Ҳаџьымба иааира.
Аҳәынҭнаплакы "Аԥснытәи амшынӷбарныҟәара" адиректор хада Даур Арӡынба иажәақәа рыла, алаинер Аҟәатәи абаӷәаза ааннажьыр алшоит ашәахьа ахәылбыҽха.
"Аӷба 127-ҩык ауааԥсыра ҭоуп, аекипаж, асасцәа, Урыстәыла амшынтәи аӡиастәи транспорт азы Афедералтә маҵзура ахаҭарнакцәа назлоу. Анаҩс Севастопольҟа ицар ҟалап. Ари раԥхьаӡа акәны ҳбаӷәаза иахьадгылаз злакәу ала, зегь бзианы имҩаԥысит", - иҳәеит Арӡынба.
Ашьыжь асааҭ фба инаркны иҟаз ахьҭагьы иацәымшәакәа арахь иааит ақалақь ауааԥсыра. Урҭ шәҩык инарзынаԥшуа иҟоуп. Дара напеинҟьарыла аӷба иаԥылеит.
Асеиԥш иҟоу аӷба ду Аҟәаҟа ааира аратәи ауааԥсыра 26 шықәса ҵуеит иазыԥшуижьҭеи.
Аиҩызцәа – Диана, Светлана, Наҭелла ашьыжь асааҭ 6 рзы игылеит абри иҭоурыхтәу ахҭыс рбарц азы. Диана илгәалалыршәеит асовет аамҭақәа раан лҩызцәеи лареи рыгәқәа хыҭхыҭуа аӷбақәа ишырзыԥшыз. Усҟан дара урҭ ирҭаз аҳәаанырцәтәи атуристцәа амаҭәа ԥшӡақәа рымрыхәҳаауаан.
"Аӷбақәа ҳарзыԥшын. Аҳәаанырцәтәи атуристцәа усҟан ара иуԥыхьамшәоз амаҭәа ԥшӡақәа рҭиуан. Аӷба акгьы ҭугар ҟаломызт азы аҟаԥҟаԥқәа ҳашьаҵаны ҳҭалон. Ҳанҭыҵуаз ҳцырцыруа ҳаилаҳәан. Ана-ара аҟаԥҟаԥ ахькажьыз убон", - ҳәа лҳәоит лара, аччаԥшь лҿықәыхх.
Арахь иааит аҿаргьы.
"Сгәы иаанагоит ҳтәылазы ари акрызҵазкуа хҭысуп ҳәа. Атуризм аҿиара аекономикагьы арҿиоит", - ҳәа азылыԥхьаӡоит ақалақьуаҩ Илона.
Еизаз афотои авидеои ҭыхны асоциалтә ҳақәа ирҭарҵоит.
Аԥсни Урыстәылеи ркурортқәа рыбжьара акруизтә еимадара хацыркхараны иҟоуп 2020 шықәса рзы. Абри азы "Аԥсны амшынӷбаныҟәареи" "Амшынеиқәатә круизқәеи" "Урыстәылатәи аинвестициатә форум - 2019" аҿы аиқәшаҳаҭра рнапы аҵарҩит. Афорум мҩаԥысуан Шәача.
2019 шықәса рзы аусура иалагоит раԥхьатәи агәаҭаратә ныҟәарақәа аӷба "Князь Владимир" ала, иара уажәы Шәача-Новороссиск-Иалта-Севастополь-Шәача амаршрут ала иныҟәоит. Уажәшьҭа Аҟәагь абарҭ ақалақьқәа ирыцлоит.
"Князь Владимир" 600-700 пассаџьыр рҟынӡа рымҩангараз алшара амоуп.
Sputnik аинтервиу азҭаз Урыстәыла амшынтәи аӡиастәи транспорт азы Афедералтә маҵзура аиҳабы ихаҭыԥуаҩ Захари Џьиоев иажәақәа рыла, ауаа еиҳа ирацәаҩхар аӷбақәа рхыԥхьаӡарагьы иацҵахоит.
Аҵыхәтәантәи 26 шықәса Аҟәатәи амшынтә баӷәаза иаҭаауаз аидарамҩангага ӷбақәа ракәын.